b'\n_START_ARTICLE_\nSt\xc3\xa9phane Audran\n_START_SECTION_\nBiografija\n_START_PARAGRAPH_\nB\xc5\xabsimos aktor\xc4\x97s t\xc4\x97vas mir\xc4\x97, kai \xc5\xa1iai buvo vos 6. Jos motina, jau netekusi pirmosios dukters, itin r\xc5\xabpinosi Stefani, kuri tuo metu sunkiai susirgo ir iki pat 15 kent\xc4\x97jo nuo inkst\xc5\xb3 skausm\xc5\xb3. Ji niekada nepritar\xc4\x97 dukters norui vaidinti. Prad\xc4\x97jo lankyti aktorinius kursus, 6 de\xc5\xa1imtme\xc4\x8dio viduryje Stefani suk\xc5\xabr\xc4\x97 kelet\xc4\x85 vaidmen\xc5\xb3 teatre, nors \xc4\x8dia karjera jai nesisek\xc4\x97, skirtingai negu kai kuriems jos kurso draugams._NEWLINE_Po keleto ne\xc5\xbeymi\xc5\xb3 vaidmen\xc5\xb3 kine ji kreip\xc4\x97si \xc4\xaf kurso draug\xc4\x85 Gerard Blain, kad \xc5\xa1is supa\xc5\xbeindint\xc5\xb3 j\xc4\x85 su re\xc5\xbeisieriumi Claude Chabrol, su kuriuo \xc5\xa1is dirbo filme \xe2\x80\x9eLe Beau Serge\xe2\x80\x9c (1958 m.) ir ketino kurti nauj\xc4\x85 juost\xc4\x85 \xe2\x80\x9eLes Cousins\xe2\x80\x9c. Stefani gavo \xc5\xa1iame filme nedidel\xc4\xaf vaidmen\xc4\xaf ir netrukus su re\xc5\xbeisieriumi tapo pora. Ir v\xc4\x97liau, jiems suk\xc5\xabrus \xc5\xa1eim\xc4\x85, Stefani i\xc5\xa1liko pagrindine Chabrolio m\xc5\xabza: per vis\xc4\x85 savo karjer\xc4\x85 ji nusifilmavo 24-e kino filmuose, 1 televizijos filme ir 1 televizijos serialo epizode, kuriuos \xc5\xa1is re\xc5\xbeisavo. Nors prad\xc5\xbeioje bendri j\xc5\xb3dviej\xc5\xb3 darbai ne itin \xc5\xbeav\xc4\x97jo kritikus, situacija pasikeit\xc4\x97 1968 m. pasirod\xc5\xbeius juostai \xe2\x80\x9eBlogos merginos\xe2\x80\x9c, kurioje Stefani suvaidino nuobod\xc5\xbeiaujan\xc4\x8di\xc4\x85 aristokrat\xc4\x99, u\xc5\xbemezgusi\xc4\x85 roman\xc4\x85 su gatv\xc4\x97s dailininke. Aktor\xc4\x97 peln\xc4\x97 Sidabrin\xc4\xaf Lok\xc4\xaf Berlyno kino festivalyje, o re\xc5\xbeisierius atrado jos talent\xc4\x85 vaidinti \xc5\xa1altakraujes, aristokrati\xc5\xa1kas moteris. B\xc5\xabtent d\xc4\x97l tokio \xc4\xafvaizd\xc5\xbeio Stefani nepavyko pasiekti didesnio populiarumo Holivude, kur ji buvo laikoma pernelyg \xc5\xa1alta. Nors ji niekada nelaim\xc4\x97jo Oskaro, ta\xc4\x8diau du filmai, kuriuose ji vaidino, peln\xc4\x97 \xc5\xa1\xc4\xaf apdovanojim\xc4\x85 Geriausio U\xc5\xbesienio filmo kategorijoje: \xe2\x80\x9eLe charme discret de la bourgeoisie\xe2\x80\x9c (1972 m.) ir \xe2\x80\x9eBabettes g\xc3\xa6stebud\xe2\x80\x9c (1978 m.)._NEWLINE_Paskutinis bendras Stefani ir Claude darbas buvo 1992 m. filmas \xe2\x80\x9eBetty\xe2\x80\x9c. Simboli\xc5\xa1ka tai, kad jos persona\xc5\xbeas juostos pabaigoje mir\xc5\xa1ta._NEWLINE_Be Chabrolio, Stefani da\xc5\xbenai vaidino re\xc5\xbeisieri\xc5\xb3 Samuel Fuller ir Luis Bu\xc3\xb1uel filmuose.\n_START_SECTION_\nAsmeninis gyvenimas\n_START_PARAGRAPH_\n1953 m. Stefani i\xc5\xa1tek\xc4\x97jo u\xc5\xbe aktoriaus Jean-Louis Trintignant, ta\xc4\x8diau santuoka i\xc5\xa1iro \xc5\xa1iam 1956 m. kuriant film\xc4\x85 \xe2\x80\x9eIr Dievas suk\xc5\xabr\xc4\x97 moter\xc4\xaf\xe2\x80\x9c susipa\xc5\xbeinus ir susi\xc5\xbeav\xc4\x97jus aktore Brigitte Bardot. Stefani ir Jean-Louis kartu vaidino trijuose filmuose, visuose jau po skyryb\xc5\xb3: \xe2\x80\x9eBlogos merginos\xe2\x80\x9c (1968 m.), \xe2\x80\x9eBe akivaizd\xc5\xbei\xc5\xb3 motyv\xc5\xb3\xe2\x80\x9c (1971 m.) ir \xe2\x80\x9eBoulevard des assassins\xe2\x80\x9c (1982 m.). Kuriant film\xc4\x85 \xe2\x80\x9eBlogos merginos\xe2\x80\x9c Jean-Louis yra prisipa\xc5\xbein\xc4\x99s, kad jam buvo keista filmuotis intymioje scenoje su buvusia \xc5\xbemona, stebint jos dabartinam vyrui._NEWLINE_1959 m. Stefani prad\xc4\x97jo susitikin\xc4\x97ti su re\xc5\xbeisieriumi Claude Chabrol. 1963 m. jie susilauk\xc4\x97 s\xc5\xabnaus Thomo Chabrolio, kuris taip pat tapo aktoriumi. 1964 m. Stefani ir Claude susituok\xc4\x97 (i\xc5\xa1siskyr\xc4\x97 1980 m., vyrui prad\xc4\x97jus artimai bendrauti su aktore Aurore Pajot)._NEWLINE_Stefani buvo artima dizainerio Karl Lagerfeld draug\xc4\x97.'